作者：刘克庄
词牌/韵律：贺新郎

paragraphs: 风露驱炎毒。
记仙翁、飘然谪堕，吹笙骑鹄。
历历汉初秦季事，山下瓜犹未熟。
过眼见、群雄分鹿。
想得拂衣游汗漫，试回头、刘项俱蛮触。
斫鲸脍，脯麟肉。
越人好事因成俗。
拥遨头、如云士女，山南山北。
问讯先生无恙否，齐鲁干戈满目。
且游戏、扶胥黄木。
不是世无瓜样枣，便有来、肯饱痴儿腹。
聊举酒，笑相属。